Voller Ernst    De Mond isch hell, die Nacht isch dunkel  Am Himmel ich en Sternefunkel  De Ottel spürt ganz dief im Hals  Enn dicker Kloß, der isch aus Schmalz.  Die Gretel sitzt an seinrer Seit  De Ottel denkt, jetzt isch 's soweit.  Es isch soweit, des Schmalz muß raus.  Er muß're saache ohne Paus,  Dass er se lieb hat wie verrickt  Er mähnt, dass er sonscht dra verstickt:  "Isch liebe disch, mein süßer Schpatz  Du bisch mein allergröschter Schatz."  Dann bischbert er: "Sei du mei Braut".  Des Gretel kriescht e Gänsehaut.  Isch hab disch lieb, isch redd känn Bapp,  Wie isch noch känni lieb ghabt hab.  Isch brauch disch, Maisel, ohne disch  kann isch nit lewe - wie enn Fisch,  Wo uff em Trock'ne schnappt unn zuckt."  De Ottel hat ganz gierisch gschluckt.  Er drickt sich feschter an des Gretel  Unn macht dann weiter mit sei'm Gfletel:  "Isch hol dir alle Stern vum Himmel.  Isch schirm disch ab von dem Gewimmel  Vun dere bucklisch wüschte Welt,  Un Sorsche weschem schnöde Geld  Halt isch dir meileweit vom Leib.  Kumm her du liewes gutes Weib".  Die Gret wird noch e bissel steifer  Unn macht vom Ottel seine Greifer  Sich  behutsam wieder frei.  Sie dreht unn wendet sich debei  Unn rückt e Stickel uff Dischtanz.  Des Gflötel gfallt re so nit ganz.  "Wäsch Ottl, sei mer jetzt nitt bees:  Geh, hör mer uff mit dem Gedees.  Isch will nit, dass es mit uns zwä  So rischdisch ernscht werd. Ottl, nä."  Er, mit'me leicht entklemmte Lache,  Der Schmalzklotz isch jo aus 'm Rache.  Er rückt eweg, ganz elegant.  Großzüschisch schwenkt er mit de Hand  Unn saacht ihr, dass sie 's  rischdisch sähnt:  "Wer hat dann do was ernscht gemähnt?"